Nat paar dae lê vir SA voorArgieffoto bloot ter illustrasie. (Foto: Unsplash) Diegene wat in die sentrale, suidelike en oostelike dele van die land woon, moet die sambrele uithaal want ŉ hele paar reëndae lê voor. Die Suid-Afrikaanse Weerdiens (SAWD) sê daar word van Woensdag reën oor groot dele van die land voorspel, wat moontlik ook tot wydverspreide oorstromings in laagliggende gebiede kan lei. Volgens Wayne Venter, ŉ weervoorspeller verbonde aan die weerdiens, word die naderende reënweer toegeskryf aan ŉ laagdrukstelsel wat na verwagting oor die westelike dele van die binneland sal ontwikkel. “Die stelsel sal van Woensdag af na die sentrale binneland beweeg waar dit van Donderdag tot Saterdag sal stilstaan ​​voor dit Sondag verdwyn,” sê hy. Hoewel die laagdrukstelsel eers later vandeesweek ten volle ontwikkel, word reën al van Maandag in die westelike dele van die land verwag. Dit sal dan ooswaarts versprei. Swaar reën- en donderbuie word Dinsdagmiddag oor die binneland van die Oos-Kaap voorspel. “Dit is eers wanneer die laagdrukstelsel Woensdag ontwikkel wat die reënval wydverspreid sal word, met die moontlikheid van swaar reënval oor groot dele van die land. Die Wes- en Noord-Kaap sal hierdie toestande vryspring,” sê hy. Weens die groot gebied wat deur die stelsel geraak word, kan koeler temperature ook deur die dag oor groot dele van Suid-Afrika verwag word. Die temperature kan tot so mate daal dat plekke soos Pretoria, Durban en Oos-Londen se maksimum temperature met meer as 5 °C kan daal, van temperature in die middel tot hoë 30 °C tot tussen 22 °C en 26 °C. Hoewel talle gebiede smag na meer reën en koeler temperature, maan Venter dat laagdrukstelsels berug is vir verwoestende weerstoestande, soos swaar reën en oorstromings, wat dit kan meebring. “As gevolg van die stadige beweging van hierdie stelsel kan aanhoudende reënval vir etlike dae tot wydverspreide oorstromings oor die sentrale, suidelike en oostelike dele van die land lei.” Die kans op reën vir Woensdag. (Foto: Skermskoot/Suid-Afrikaanse Weerdiens) Die kans op reën vir Donderdag. (Foto: Skermskoot/Suid-Afrikaanse Weerdiens)